Mert elvágtatni a naplementébe csak egy ilyen Mustanggal lehet az igazi - Roadster
Mert elvágtatni a naplementébe csak egy ilyen Mustanggal lehet az igazi
Amióta feltűnt a Top Gear legendás figuráinak új műsorában, a The Grand Tour harmadik évadának egyik epizódjában, azóta sokak fantáziáját birizgálja egy szó szerint felturbózott 1970-es Ford Mustang Mach 1. A márka addigi legdögösebb modelljeként hódító járgány most újra csábítani készül.
Méghozzá a RK Motors jóvoltából: a klasszikus autókat átalakító charlotte-i székhelyű műhely meghagyja az 1969-ben piacra dobott Mach 1 vintázs stílusát,
miközben a motorházba egy elképesztő erővel húzó szörnyeteget költöztet.
Az első generációs Mustangok vérbeli férfiautóként falták az utakat, a legcsodálatosabb és legkedveltebb klasszikusok közé tartozva egyszerre voltak sportosak és elegánsak.
A Mach 1 annak idején 3122 dollárba került, de mindössze alig több mint 4600 darabot gyártottak belőle. Hogy milyen hatással volt a popkultúrára, arra legyen elég annyi, hogy nem egyszer láthattuk a filmvásznon száguldozni: feltűnt például 1974-ben a Tolvajtempó eredetijében (a 2000-ben forgatott Nicolas Cage-féle remake-ben egy Shelby Mustang GT 500-as parádézott).
Nem mondhatni, hogy a Ford mérnökei elsiették volna a tervezését, mert igen aprólékos munkával két esztendőn át csinosítgatták a kétajtós Mach 1-et, ami hosszú motorháztetejének domborításával, krómozott felnijeivel és kipufogójával, valamint az oldalán végighúzódó fényvisszaverő hatású csíkjával eléggé kitűnt hagyományos kortársai közül.
Az RK Motors nem csupán a külsejét tette ellenállóbbá, hanem a bőr- és velúrelemek uralta enteriőrje is új ruházatot kapott, nem beszélve a megerősített tengelyről, a keréktárcsákról és a felfüggesztésről, plusz a legmodernebb légkondicionáló berendezésről.
Legdurvább újdonságát a motorház alatt találjuk, ugyanis egy közel ezer lóerős motort építettek bele, ezzel egy bivalyerős versenyzőt szabadítanak az utakra.
Errefelé kalandozva 139 900 dollárért parkoltathatjuk be a garázsunkba a világtörténelem valaha gyártott egyik legnagyobb kedvencét, de hát ki akarná pihentetni ezt a gyönyörű és szupergyors csodajárgányt, amikor el is vágtathatunk vele a naplementébe?
(Fotók: Coolmaterial, Getty Images)
Mindig jó a nőket olyannak látni, amilyennek a Massimo Dutti elképzeli